ЗэфIэувэныгъэм и гугъуехьхэр
«Спартак-Налшык» (Налшык) — «Химик» (Дзержинск) — 0:0. Налшык. «Спартак» стадион. Мэлыжьыхьым и 20-м. ЦIыху 1100-рэ еплъащ.
Судьяхэр Чистяков (Iузэв), Ширяев (Ставрополь), Кудрявцев (Санкт-Петербург).
«Спартак-Налшык»: Цыган, Мэкъуауэ, Джикие, Абазэ, Суслов, Рябокобыленкэ, Султонов (Рухайэ, 86), Киреев, Чуперкэ (Сирадзе, 85), Бажэ (Щэуей, 57), Панюков (Болэ, 60).
«Химик»: Загребин, Гелоян (Сидоренкэ, 59), Коротков, Лобков, Халиуллин, Чернов, Мануковский, Квасов (Журавлев, 90), Гащенков, Архипов (Еркин, 52), Касьян (Макеев, 90).
Дагъуэ къыхуащIащ Рябокобыленкэ, Лобковым, Квасовым, Черновым, Сирадзе.
Вэсэмахуэ Налшык щыджэгуа Дзержинск и «Химик»-р япэ дивизионыр ирагъэбгынэнымкIэ шынагъуэ зиIэ командэхэм ящыщ зыщ. Иужьрей зэIущIитхум къыщыхагъэщIа хьэщIэхэм абы къыхэкIыу зы очко закъуэ нэхъ мыхъуми зыIэрагъэхьэныр насыпышхуэт. Аращ зыхъумэжыныгъэм «Химик»-м и къару псори щIыхухихар – дзержинскдэсхэм я футболистхэм я нэхъыбэм ар я къалэн нэхъыщхьэт.
Щыджэгуахэмрэ зыгъэсахэмрэ ящыщ куэд гъатхэм зыхъуэжа «Спартак-Налшыкри» иджыпсту щызэфIэувэж лъэхъэнэщ. Абы къыхэкIыу куэдыщэкIэ ущIыщыгугъыни щыIэкъым. Къапщтэмэ, тхьэмахуэ и пэкIэ Волгоград хъарзынэу зыкъызэрыщагъэлъэгъуам гугъэ дигъэщIат япэ дивизионым къыщыкIэрыхухэм ящыщ зым налшыкдэсхэр тыншу текIуэфыну. АрщхьэкIэ…
Ди щIалэхэм джэгур жыджэру ирагъэжьащ. Ахэр хущIэкъуащ псынщIэ дыдэу хьэщIэхэр я пIэ ирагъэувэжыну. Ауэ «Химик»-ми адэкIэ икIуэтыпIэ иIэтэкъым. Абы и гъуэм и бгъэдыхьэпIэхэр къригъэбыдэкIри, и насып къыщикIыным пэплъэу щIидзащ.
Налшыкдэсхэм я ебгъэрыкIуэныгъэхэр лъэщт икIи псынщIэт. Iэмал имыIэу абыхэм ехъулIэныгъэ къызэрахьынум шэч къытезыхьэ щIагъуэ стадионым истэкъым. Топджэгум дихьэххэм я жьэр мыувыIэу «Спартак-Налшыкыр» трагъэгушхуэрт.
Ди щIалэхэм бжыгъэр къызэIуахыну 35-нэ дакъикъэм пэгъунэгъу дыдэ хъуащ. Бажэ Амир хьэщIэхэм я гъуащхьэхъумэхэм яIэщIэкIри, и закъуэу гъуэм бгъэдыхьащ. Гъуащхьэтетым гъунэгъу зыхуимыщIу ар и къару къызэрихькIэ еуащ. Ди жагъуэ зэрыхъущи, Бажэм и хьэрхуэрэгъум абы къригъэгъэзэну хузэфIэкIащ.
Зи гугъу тщIа Iуэхугъуэм иужькIи ипэкIи «Спартак-Налшыкым» бжыгъэр къызэIуихыфыну щытащ. АрщхьэкIэ апхуэдэу къэмыхъуауэ командэхэм загъэпсэхуну икIащ.
Къыщихьэжыну зэманыр къэмысыпэ щIыкIэ, ди щIалэхэр джэгупIэ губгъуэм къилъэдэжри, хьэщIэхэм пэплъэу дакъикъэ зыбжанэкIэ зэхэтыжащ. Нэрылъагъут ахэр текIуэныгъэм ерыщу зэрыхуэпабгъэр. АрщхьэкIэ абыхэм я гукъыдэжыр «Химик»-м псынщIэ дыдэу къызэпиудыным зымащIэ дыдэщ иIэжар. Хэгъэрейхэр занщIэу ипэкIэ зэрыкIуэтэнур зыщIэ дзержинскдэсхэм абы хуэфэщэн жэуап хуагъэхьэзыращ — Iэмал къазэрыхукъуэкIыу езыхэр псынщIэ дыдэу ебгъэрыкIуэ хъуащ. А дакъикъэхэм ди гъуащхьэтетым къызэкъуиха и Iэзагъыр мыхъуатэмэ, хьэщIэхэр япэ зэрищынум шэч хэлътэкъым.
ЕтIуанэ Iыхьэм и щIэдзэкIэм «Спартак-Налшыкыр» нэхъ игъэупщIыIужащ икIи зыхъумэжыныгъэри зыщагъэгъупщэ зэрымыхъунур абы щыджэгухэм ягу къигъэкIыжащ. АдэкIэ лъэныкъуэхэр зэхуэсакъ хъуащ, зым и щыуагъэр адрейм къигъэсэбэпыну хущIэкъуу.
Ди щIалэхэм стадионым кърихьэлIахэр ягъэгуфIэну хуейти, жыджэрагъыр нэхъ къызэкъуахат. АрщхьэкIэ топыр гъуэм яхудэгъэкIыртэкъым. Щымыхъужыххэм, Биджий Хьэсэнбий зэрихабзэу, адыгэ-куржы гупыр джэгум къыхигъэхьащ. Щэуей Алихъан, Болэ Руслан, Сирадзе Давид, Рухайэ Гуджэ сымэ абы псынщIагърэ щIэщыгъуагърэ халъхьащ. Ауэ текIуэныгъэр зыIэрагъэхьэнымкIэ ахэри сэбэп хъуфакъым.
Арати, зэIущIэр 0:0-у иухащ. Абы «Спартак-Налшыкым» къыхуихьыща щыIэкъым, къыдэщIхэм я мыарэзыныгъэ фIэкIа. «Химик»-м нэплъэгъуэ тIэкIу къритащ, мазитI хъуауэ къызэрыхагъащIэр къызэтригъэувыIэри.
Мэрем къакIуэ, мэлыжьыхьым и 25-м, «Спартак-Налшыкым» и гупыщIэм и зэфIэкIыр здынэсым и зэхэгъэкIыгъуэу щытынущ. Мэзкуу къалэм ар щыIущIэнущ премьер-лигэм лъэбакъуэхъукIэ хуэкIуэ «Торпедо»-м. Нэгъабэ жэпуэгъуэм и 27-м щыщIэдзауэ иригъэкIуэкIа джэгугъуэ 12-м щыщу 10-м абы и хьэрхуэрэгъухэр щыхигъэщIащ, 2-м зэрыщызэтегъэкIуакъым. А лъэхъэнэм къриубыдэу къыхудагъэкIыфари зы топ закъуэщ. Апхуэдэ гупым пэщIэтыфмэ, ди командэми абы и тренерхэми зыкъомкIэ уащыгугъ хъунущ.
Абы щыгъуэми, япэ дивизионым 2013-2014 гъэхэм кърикIуэнухэр хуэм-хуэмурэ зэхокI. Къапщтэмэ, Нэзрэн и «Ангушт»-р абы зэрыхагъэкIыр вэсэмахуэ наIуэ хъуащ. Ар 0:5-уэ «Газовик»-м Оренбург къыщыхигъэщIащ. Ингушхэм гъусэ яхуэмыхъун папщIэ, «Нефтехимик»-м, «Химик»-м, «Ротор»-м, «Динамо»-м бэнэныгъэ гуащIэ ирагъэкIуэкI.
Иджы фыщыдгъэгъуэзэнщ япэ дивизионым хэт командэхэр иужьу зэрызэдэджэгуам къарикIуа бжыгъэхэм: «Динамо» (Санкт-Петербург) — «Балтика» (Калининград) — 2:0, «Енисей» (Красноярск) — «Алания» (Владикавказ) — 3:0, «СКА-Энергия» (Хабаровск) — «Нефтехимик» (Нижнекамск) — 1:1, «Газовик» (Оренбург) — «Ангушт» (Нэзрэн) — 5:0, «Шинник» (Ярославль) — «Уфа» (Уфа) — 1:0, «Салют» (Белгород) — «Арсенал» (Тулэ) — 0:3, «Торпедо» (Мэзкуу) — «Ротор» (Волгоград) — 1:0. «Мордовия» (Саранск) — «Луч-Энергия» (Владивосток) зэIущIэр щекIуэкIар дыгъуэпшыхьщ.
Жыласэ Заурбэч.
